钦定古今图书集成/方舆汇编/职方典/第1456卷 > 《滇中茶花记》冯时可
## 钦定古今图书集成/方舆汇编/职方典/第1456卷 > 《滇中茶花记》冯时可

茶花最甲海内，种类七十有二，冬末春初，盛开大于
牡丹；一望若火齐云锦，烁日蒸霞。南城邓直指有《茶
花百韵》诗，言茶有十绝：一寿经三四百年，尚如新植；
一枝干高竦四五丈，大可合抱；一肤纹苍润，黯若古
云气樽罍；一枝条黝纠，状似麈尾龙形；一蟠根轮囷
离奇，可凭而几，可藉而枕；一丰叶森沉如幄；一性耐
霜雪，四时常青。一次第开放，历二三月。一水养瓶中，
十馀日颜色不变。直指公有《百韵》，甚工。